薄命篇
作者：權德輿
朝代：唐

paragraphs: 昔住邯鄲年尚少，只是嬌羞弄花鳥。
青樓碧紗大道邊，綠楊日暮風褭褭。
嬋娟玉貌二八餘，自憐顏色花不如。
麗質全勝秦氏女，藁砧寧用專城居。
歲去年來年漸長，青春紅粉全堪賞。
玉樓珠箔但閑居，南陌東城詎來往。
韶光日日看漸遲，[摽]梅既落行有時。
寧知燕趙娉婷子，翻嫁幽幷游俠兒。
年年結束青絲騎，出門一去何時至。
秋月空懸翡翠簾，春幃嬾臥鴛鴦被。
沙塞經時不寄書，深閨愁獨意何如。
花前拭淚情無限，月下調琴恨有餘。
離別苦多相見少，洞房愁夢何由曉。
閑看雙燕淚霏霏，靜對空牀魂悄悄。
鏡裏紅顏不自禁，陌頭香騎動春心。
爲問佳期早晚是，人人總解有黃金。